Wes-Kaap-dierebeskermingsorganisasies moet trekTwee van die gelukkige brakke wat ‘n veilige huis gekry het. Die foto is deur hul eienaar, Cathryn Reece, geneem. Twee video’s volg onderaan die berig. Twee van die grootste dierebeskermingsorganisasies in die Wes-Kaap is ingelig dat hulle binne drie maande moet trek om plek te maak vir lae-inkomstebehuising. Susan Harris Jones, ŉ direkteur en woordvoerder van die Uitsig Animal Rescue Centre, het Woensdag aan Maroela Media gesê dié geregistreerde nie-winsgewende organisasie en die Lucky Lucy Foundation, huur tans 12 hektaar grond op die Uitsig-plaas 40km buite Kaapstad. “Die eienaars wat die grond aan ons verhuur het, was geweldig vrygewig en het vir ons die grond teen ŉ goedkoop tarief laat huur sedert ons in 2009 gestig is,” het Harris Jones gesê. “Ongelukkig is die planne vir die lae-inkomstebehuisingskema al lank op die tafel, en hulle het ons drie maande kennis gegee om ŉ ander heenkome te vind. Ons respekteer die besluit en daar is geen kwade gevoelens nie. Ons besef ook dat lae-inkomstebehuising broodnodig is. Ons sal alles in ons vermoë doen om fondse in te samel sodat ons ons eie grond kan koop en ŉ nuwe heenkome vir die diere wat ons versorg, kan vind. Opgee is nie ŉ opsie nie!” Uitsig Animal Rescue Centre versorg ook diere van ander diereorganisasies op hul perseel. Dié organisasies sluit Fisantkraal Animal Welfare, Adopt a Pet, Western Cape Husky Rescue en die Animal Rescue Team in. Die Lucky Lucy Foundation is op dieselfde perseel, maar die organisasie word onafhanklik bedryf met sy eie werkers wat na die diere omsien. Tussen die twee organisasies sorg hulle tans vir ongeveer 780 diere wat katte, honde, perde, varke, ŉ bokke, ŉ donkie, hase en hoenders insluit. “Ons organisasie glo nie daarin om diere van kant te maak as daar nie vir hulle ŉ huis gevind kan word nie,” het Harris Jones bygevoeg. “Ons sal slegs ŉ dier uitsit as dit baie siek en in pyn is, of as ŉ kwaai hond nie gerehabiliteer kan word nie. Die diere leef hier in een groot familie. Hier is nie sementhokke nie; hulle het groot grasperkhokke waarin hulle heerlik kan baljaar, wurms kan uitgrou en vlinders kan jaag,” het sy bygevoeg. Die organisasies werk ook saam met ander dierebeskermingsorganisasies om mense in informele nedersettings en agtergeblewe areas oor diereversorging op te lei, diere van mediese behandeling in die gebiede te voorsien en massa-sterilisasies uit te voer. “Ons word oorweldig deur die publiek se ondersteuning, maar ons gaan nog baie geld benodig as ons ons eie perseel wil koop,” het sy verduidelik. “Ons wil ons eie grond hê sodat ons nie weer in die toekoms hoef te skuif nie. Ons wil ook ŉ selfsorgsentrum op die been bring, sodat ons nie te veel afhanklik is van donasies nie.” Die organisasie het ŉ projek van stapel gestuur waar die publiek ŉ baksteen kan koop vir die oprig van die nuwe sentrum. Besoek die webwerf by www.uitsig.org.za of Facebook-blad vir meer inligting. http://youtu.be/RM3msBxQUE0